ทิสโก้ถอดใจเช่าซื้อรถไม่ฟื้นปีนี้โต2%
สินเชื่อเช่าซื้อไม่ฟื้น ทิสโก้คาดปีนี้โตแค่ 2% ลุ้นมอเตอร์โชว์ดันยอดขายไตรมาสแรก
25 มี.ค. 2558

สินเชื่อเช่าซื้อไม่ฟื้น ทิสโก้คาดปีนี้โตแค่ 2% ลุ้นมอเตอร์โชว์ดันยอดขายไตรมาสแรก
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ เปิดเผยว่า ภาพรวมธุรกิจสินเชื่อเช่าซื้อในช่วง 2 เดือนแรกยังติดลบอยู่อย่างต่อเนื่องจากสิ้นปี 2557 โดยแนวโน้มไตรมาสแรกนี้ ต้องรอติดตามผลการจัดมหกรรมรถยนต์ หรือมอเตอร์โชว์ ในปลายเดือน มี.ค.นี้ หากบรรยากาศคึกคักก็จะช่วยผลักดันสินเชื่อไตรมาสแรกนี้ให้ดีขึ้นได้
อย่างไรก็ตาม สินเชื่อเช่าซื้อในปีนี้ หากเติบโตได้ 1-2% ถือว่าเป็นที่พอใจแล้ว เนื่องจากความเชื่อมั่นของผู้บริโภคยังไม่ดีนัก กระทบต่อความต้องการซื้อรถยนต์ด้วย โดยคาดว่าเศรษฐกิจครึ่งปีหลังจะพลิกกลับมาดีขึ้น เมื่อภาครัฐเริ่มมีการลงทุนโครงสร้างพื้นฐาน ขณะที่ การท่องเที่ยวจะเติบโตได้ต่อเนื่องจากนักท่องเที่ยวจีนที่พบว่ามีการใช้จ่ายต่อคนเพิ่มขึ้นจาก 4,000 บาท เป็น 5,000 บาท ช่วยทดแทนรายได้จากนักท่องเที่ยวตะวันตกที่น้อยลงหลังประสบปัญหาเศรษฐกิจ
ทั้งนี้ แม้สินเชื่อเช่าซื้อจะถูกกระทบจากเศรษฐกิจที่ชะลอตัว แต่ในด้านคุณภาพสินเชื่อยังดี ต่างจากช่วงที่เกิดวิกฤตเศรษฐกิจเมื่อปี 2540 ดังนั้น แม้หนี้ที่ไม่ก่อให้เกิดรายได้ (เอ็นพีแอล) จะขยับสูงขึ้นบ้าง แต่ไม่ได้รุนแรงมาก สามารถควบคุมได้อยู่ ปัจจุบันเอ็นพีแอลสินเชื่อเช่าซื้อคิดเป็นสัดส่วนเกือบ 3% ของสินเชื่อ แนวโน้มยังทรงตัว คาดว่าสิ้นปีนี้เอ็นพีแอลจะอยู่ที่ 3% และยืนยันว่าการบริหารเอ็นพีแอลจะไม่ใช้วิธีขายออก แต่จะเน้นการติดตามหนี้ที่มีประสิทธิภาพ
สำหรับภาพรวมสินเชื่อเพื่อการบริโภค โดยเฉพาะสินเชื่อรายย่อย เติบโตได้ดีกว่าสินเชื่อธุรกิจ แต่สำหรับทิสโก้ที่พอร์ตสินเชื่อรายย่อยมากกว่าครึ่งเป็นสินเชื่อรถยนต์ยังแย่อยู่ตามตลาดรถยนต์ในประเทศ โดยแต่เดิมประเมินว่าปีนี้ยอดขายรถยนต์ในประเทศจะอยู่ที่ 9 แสนคัน แต่ล่าสุดได้ทบทวนใหม่ คาดว่าจะอยู่ที่ 8 แสนคันเท่านั้น
ด้านศูนย์วิเคราะห์เศรษฐกิจทีเอ็มบี ประเมินสถานการณ์ปี 2558 ว่า ยอดขายรถยนต์ยังคงได้รับผลกระทบด้านลบจากโครงการรถยนต์คันแรก โดยจะอยู่ที่ 9 แสนคัน จาก 8.8 แสนคันในปีที่แล้ว ซึ่งช่วงครึ่งปีแรกยังไร้วี่แววปัจจัยหนุน แต่ช่วงครึ่งปีหลังต้องรอลุ้นการเบิกจ่ายงบลงทุนภาครัฐ และการจัดเก็บภาษีรถยนต์ตามการปล่อยก๊าซคาร์บอน ไดออกไซด์ ที่จะช่วยกระตุ้นการตัดสินใจซื้อรถยนต์ขนาดกลางขึ้นไปได้ในไตรมาสสุดท้ายของปี  เพื่อเป็นการส่งไม้ต่อแก่ภาคเอกชน และส่งผลต่อเนื่องไปถึงการสร้างความเชื่อมั่นของภาคครัวเรือนต่อไป
ทั้งนี้ กลุ่มรถยนต์ที่จะฟื้นตัวก่อน ได้แก่ กลุ่มรถยนต์นั่งขนาดกลางขึ้นไป เนื่องจากกำลังซื้อของกลุ่มลูกค้ารายได้ปานกลาง-บน ยังคงมีอยู่ ตามมาด้วยกลุ่มรถยนต์เชิงพาณิชย์ ส่วนกลุ่มที่คาดว่าจะฟื้นตัวช้าที่สุด คือ รถกระบะและรถยนต์นั่งส่วนบุคคล